สมองไวกว่าขา
โดย...สปาย 008
28 เม.ย. 2555

โดย...สปาย 008
ใครๆ ก็รู้ว่า คุณปั้นบัณฑูร ล่ำซำ ซีอีโอธนาคารกสิกรไทย เป็นคนขวานผ่าซากอย่างยิ่ง คิดยังไงพูดอย่างนั้น ให้โกหกไม่พูดจะดีกว่า 
ฉะนั้นเรื่องการบ้านการเมือง ถ้าไม่เหลืออด ไม่มีทางได้ยินจากปากคุณปั้นว่า มองการเมืองยังไงบ้าง เพราะคุณปั้นรู้ว่าพูดไปมีแต่เสียกับเสีย คนที่ไม่ชอบใจก็อาจจะตั้งตัวเป็นศัตรู โดยที่คนพูดไม่ได้ตั้งใจ 
เมื่อวันที่ 27 เม.ย. คุณปั้นอารมณ์ดี นั่งคุยกับกรรมการสมาคมผู้สื่อข่าวเศรษฐกิจ เรื่องประธานกรรมการคนใหม่ของแบงก์ชาติที่มีตัวเก็งอยู่ 2 คนคือ ดร.โกร่ง วีรพงษ์ รามางกูร ประธาน กยอ. และหม่อมเต่า ม.ร.ว.จัตุมงคล โสณกุล ประธานบอร์ดแบงก์ชาติคนปัจจุบัน 
คุณปั้น บอกว่า ใครจะมาเป็นผู้ว่าก็คงเหมือนกัน เพราะทุกคนอยากเห็นประเทศชาติเดินหน้าด้วยดี แนวความคิดอาจจะแตกต่างกันบ้าง แต่ในที่สุดคณะกรรมการ ธปท. ซึ่งทุกคนก็จะต้องมีการลงมตินโยบายที่ดีที่สุดเพื่อประเทศ
ว่าแล้วก็หัวเราะ ฮ่า ฮ่า บอกว่า ถ้า ดร.โกร่ง มาเป็นประธานบอร์ดแบงก์ชาติ นักข่าวเศรษฐกิจคงจะมันส์มากขึ้น มีข่าวเขียนทุกวัน ประธานบอร์ดพูดอย่าง ผู้ว่าการแบงก์ชาติพูดอย่าง ไปกันคนละทาง 
เรื่องขัดแย้งกันนั้นคุณปั้น บอกว่า คงไม่ใช่ปัญหา เพราะคุณประสารรู้แล้วตั้งแต่ไปรับตำแหน่งผู้ว่าการ ธปท.ว่าจะต้องเจออะไรบ้าง คงเอาตัวรอด ดร.โกร่ง ก็มีมุขของตัวเอง ดร.ประสาร ก็มีมุขของตัวเอง หม่อมเต่าก็มีมุขของท่าน
“ดร.ประสาร อายุก็ 58 แล้วก็มีความคิดว่าจะทำอะไร เพื่อประโยชน์ของประเทศชาติ ดร.โกร่ง เองก็มีความคิดว่าจะทำอะไรเพื่อประเทศชาติเหมือนกัน ไม่มีอะไรถูกหรือผิดหรอก” 
ว่าแล้วคุณปั้นก็กลับมาทำเสียงจริงจัง บอกว่า นโยบายการเงิน ไม่ว่าจะเป็นแบบไหน ขึ้นดอกเบี้ยหรือลดดอกเบี้ย การนำเงินทุนสำรองมาใช้หรือไม่เห็นด้วยกับการนำทุนสำรองมาใช้ การพักหนี้ ก็มีทั้งข้อดีข้อเสีย ทุกนโยบายเป็นสีเทาไม่มีนโยบายไหนขาว หรือดำ 
ซึ่งหน้าที่นักข่าวจะต้องวิเคราะห์เขียนทั้งข้อดีและข้อเสียแต่ละนโยบาย ซึ่งชาวบ้านทั่วไปไม่สนใจว่ารัฐจะใช้นโยบายอะไร แต่เขาจะต้องไม่เดือดร้อน มีงานทำ มีกินมีใช้
“ผมเคยเจอ ดร.โกร่ง และแซวว่า ดร.โกร่ง เป็นคนที่สมองคิดเร็ว สมองคิดวิ่งไปไกลแล้ว แต่ขายังไม่ขยับไปไหน ดร.โกร่ง บอกว่าผมแก่แล้ว หัวเข่าไม่ดีวิ่งไม่ไหว” ว่าแล้วคุณปั้นก็หัวเราะอีกรอบ